เมืองไทยฯ ขายคุ้มครอง เบี้ยตลาดลาว
เอสที-เมืองไทยประกันภัย ได้ฤกษ์ลุยตลาดลาวไตรมาส 3 ดันแบบคุ้มครองสินเชื่อเป็นตัวนำ
19 เม.ย. 2559

เอสที-เมืองไทยประกันภัย ได้ฤกษ์ลุยตลาดลาวไตรมาส 3 ดันแบบคุ้มครองสินเชื่อเป็นตัวนำ
แหล่งข่าวจากบริษัท เมืองไทยประกันภัย เปิดเผยว่า ในช่วงไตรมาส 3 นี้ คาดว่า บริษัท เอสที-เมืองไทย อินชัวรันส์ที่มีบริษัท เมืองไทยประกันภัย เข้าไปร่วมถือหุ้นเพื่อทำธุรกิจที่ประเทศลาวนั้น จะเริ่มทำตลาดได้อย่างเป็นทางการ โดยช่วงแรกจะนำแบบประกันที่ให้ความคุ้มครองสินเชื่อที่อยู่อาศัยสำหรับรายย่อย แบบประกันคุ้มครองสินเชื่อธุรกิจขนาดกลางและขนาดย่อมหรือเอสเอ็มอี และแบบประกันที่ให้ความคุ้มครองพื้นฐานทั่วไป มาเสนอขายให้กับลูกค้าก่อน เน้นขายผ่านช่องทางธนาคารและตัวแทนเป็นหลัก 
“เราจะเจาะกลุ่มฐานลูกค้าของ เอสที กรุ๊ป ซึ่งเป็นผู้ถือหุ้นใหญ่ของ เอสที-เมืองไทย อินชัวรันส์ เพราะ เอสที กรุ๊ป ในลาวนั้น ถือได้ว่ามีเครือข่ายธุรกิจขนาดใหญ่มาก ไม่ว่าจะเป็นธนาคาร โรงแรม อสังหาริมทรัพย์ และร้านค้าปลอดภาษี การใช้คนท้องถิ่นนำ จึงช่วยสนับสนุนการทำตลาดได้เป็นอย่างดี ขณะเดียวกันจะขยายตลาดไปสู่ผู้ประกอบการคนไทยที่ไปลงทุนในลาวด้วย” แหล่งข่าวระบุ 
นอกจากนี้ บริษัทยังอยู่ระหว่างศึกษาหาช่องทางเพื่อเข้าไปลงทุนในกลุ่มซีแอลเอ็มวี ทั้งประเทศกัมพูชาและเวียดนามอีกด้วย ซึ่งขณะนี้กฎหมายของทั้งสองประเทศมีการเปิดกว้างมากขึ้น ขณะที่เมียนมานั้น เงื่อนไขด้านกฎหมายยังไม่เอื้ออำนวยในการเข้าไปทำธุรกิจ
สำหรับผลการดำเนินงานของบริษัท ในช่วงไตรมาสแรกที่ผ่านมานั้น ยังเติบโตได้ดีอยู่ เนื่องจากใช้วิธีกระจายการขายผ่านทุกช่องทาง เพื่อทดแทนซึ่งกันและกัน โดยเฉพาะช่องทางดีลเลอร์หรือผู้แทนจำหน่ายรถยนต์ที่อาจติดลบ ตามยอดขายรถป้ายแดงที่คาดว่าไตรมาสแรกก็จะหดตัวเช่นกัน